น้ำมันดิบปิดร่วง 1.04 ดอลล์
สัญญาน้ำมันดิบตลาดนิวยอร์กปิดร่วง 1.04 ดอลล์ที่ 93.46 ดอลลาร์/บาร์เรล ตลาดจับตาประชุมเฟด,อีซีบี
1 พ.ค. 2556

สัญญาน้ำมันดิบตลาดนิวยอร์กปิดร่วง 1.04 ดอลล์ที่ 93.46 ดอลลาร์/บาร์เรล ตลาดจับตาประชุมเฟด,อีซีบี
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนมิ.ย.ร่วงลง 1.04 ดอลลาร์ ปิดที่ 93.46 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน ร่วงลง 1.44 ดอลลาร์ ปิดที่ 102.37 ดอลลาร์/บาร์เรล 
ในช่วงแรกนั้น สัญญาน้ำมันดิบ WTI ดีดตัวขึ้นขานรับข้อมูลเศรษฐกิจของสหรัฐ โดยคอนเฟอเรนซ์ บอร์ด เปิดเผยว่า ดัชนีความเชื่อมั่นผู้บริโภคของสหรัฐพุ่งสู่ระดับ 68.1 ในเดือนเม.ย. จากระดับ 61.9 ในเดือนมี.ค. โดยดัชนีเดือนเม.ย.เป็นระดับสูงสุดนับตั้งแต่เดือนพ.ย.2555 และสูงกว่าที่นักเศรษฐศาสตร์คาดการณ์ว่าจะเพิ่มขึ้นแตะ 61-62 โดยประมาณ ส่วนดัชนีเดือนมี.ค.ได้รับการปรับทบทวนขึ้นจากรายงานก่อนหน้านี้ที่ 59.7 
อย่างไรก็ตาม ตลาดอ่อนแรงลงในเวลาต่อมาเนื่องจากนักลงทุนเทขายทำกำไรก่อนที่จะรับทราบผลการประชุมของธนาคารกลางสหรัฐ (เฟด) และธนาคารกลางยุโรป (อีซีบี) ในสัปดาห์นี้โดยมีการคาดการณ์ว่าเฟดจะยังคงเดินหน้าโครงการซื้อพันธบัตรวงเงิน 8.5 หมื่นล้านดอลลาร์ต่อเดือน และคาดว่าอีซีบีจะปรับลดอัตราดอกเบี้ยเพื่อกระตุ้นการฟื้นตัวของเศรษฐกิจยุโรป 
นักลงทุนจับตาดูสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยรายงานสต็อกน้ำมันประจำสัปดาห์สิ้นสุดวันที่ 26 เม.ย.ในวันพุธนี้ ซึ่งนักวิเคราะห์ส่วนใหญ่คาดว่าสต็อกน้ำมันดิบจะเพิ่มขึ้น 950,000 บาร์เรล สต็อกน้ำมันกลั่นจะเพิ่มขึ้น 250,000 บาร์เรล สต็อกน้ำมันเบนซินอาจจะลดลง 450,000 บาร์เรล และอัตราการใช้กำลังการกลั่นน้ำมันจะเพิ่มขึ้น 0.8%